KIRJALLINEN KYSYMYS E-2049/97 esittäjä(t): Magda Aelvoet (V) - komissiolle (13. kesäkuuta 1997)

Aihe: Belgian harjoittaman kehitysyhteistyön laatu

Onko komissio tietoinen, että Belgian parlamenttiin on perustettu erityisvaliokunta tutkimaan ABOS:n (Belgian kehitysyhteistyöhallinto) käyttämiä tai sen kautta kanavoituja kehitysyhteistyövaroja?

Tietääkö komissio lisäksi, että valtion valvontaelin (Hoog Comité van Toezicht) tutkii parhaillaan kehitysyhteistyövarojen käyttöön mahdollisesti liittyviä petoksia 24 hankkeessa tai ohjelmassa, joita ovat muun muassa seuraavat:

- Malawi Railways Ltd (MRW), viiden siirtoveturin ja niiden varaosien toimitus,

- merivedestä suolaa poistava laitos, Mindelo, Cap Verde,

- kehitysmaihin toimitettavien tavaroiden pakkaamista, vakuuttamista ja kuljetusta koskevat sopimukset,

- työstökoneiden (sorvit) toimitus Indonesiaan (PT-IMPI Cilegon),

- kansalaisjärjestö ¨Médecins sans frontières¨,

- kansalaisjärjestö ¨SOS-FAIM¨,

- Modulmedin toimittama ja asentama 140 vuodepaikan modulaarinen sairaala, Natitingou, Benin,

- Modulmedin Keniaan toimittamat äänentoistolaitteet.

Voiko komissio antaa vakuutuksen siitä, että se ei ole ollut mukana - rahoituksellisesti tai muuten, suoraan tai epäsuoraan - näiden hankkeiden tai ohjelmien suunnittelussa tai toteuttamisessa?

Ellei, missä hankkeissa tai ohjelmissa komissio on ollut mukana kehitysyhteistyöpolitiikkansa puitteissa?

Onko komissio siinä tapauksessa valmis toimittamaan yksityiskohtaisen luettelon hankkeista, joissa komissio on ollut mukana ja ilmoittamaan mikä komission rahoituksen osuus kussakin hankkeessa oli?

Ovatko Belgian viranomaiset tai valtioiden, joita asia koskee, viranomaiset tai komission omat edustajat paikan päällä pitäneet komission ajan tasalla näihin hankkeisiin liittyvistä ongelmista, ottaen huomioon 130 u ja 130 x artiklan ja erityisesti 130 x artiklan 2 kohdan?

Mikäli on, kuka asioista on tiedottanut ja mitä toimenpiteitä komissio on toteuttanut ja mikä oli niiden tulos?

Komission jäsenen João de Deus Pinheiron komission puolesta antama vastaus (6. elokuuta 1997)

Komissio on tietoinen Belgiassa parhaillaan suoritettavasta tutkimuksesta, jonka aiheena on kehitysyhteistyöhallinnon (AGCD, Administration générale de la coopération au développement) toiminta. Kyse on Belgian harjoittaman kehitysyhteistyön sisäisen toiminnan tutkimisesta, eikä komissio ole vielä saanut tietoonsa tutkimuksen yksityiskohtia. Komissio ei ole myöskään saanut yksityiskohtaisia tietopyyntöjä Belgian viranomaisilta ja voi siis tässä vaiheessa vastata ainoastaan arvoisan parlamentin jäsenen esittämiin yleisluontoisiin kysymyksiin.

Erityistoimien osalta komissio ilmoittaa jäsenvaltioille kaikista yhteisön toimista jo ohjelmien eri valmistelu- ja toteutusvaiheissa. Komissio antaa yksityiskohtaisen vuosikertomuksen jäsenvaltioille erityisesti kaikista toimista, joita rahoitetaan yhdessä kansalaisjärjestöjen kanssa. Arvoisan parlamentin jäsenen mainitsema yhteisön yhteisrahoitus Médecins sans frontières -kansalaisjärjestön (MSF) ja SOS-FAIM - kansalaisjärjestön kanssa kuuluu mainittuihin toimiin. Belgian viranomaiset voivat tutkimuksensa yhteydessä käyttää näitä tietoja ja tarvittaessa pyytää tarkempia tietoja erityisen kiinnostavista toimista.